Paġna Din il-pubblikazzjoni tinkludi mistoqsijiet bil-miktub magħmula mill-Membri tal-Parlament Ewropew u t-tweġibiet tagħhom mogħtija minn istituzzjoni tal-Unjoni Ewropea. Għal kull mistoqsija u tweġiba, il-verżjoni tal-lingwa oriġinali hija ppreżentata qabel traduzzjoni possibbli. F'xi każijiet, jista' jkun li r-risposta tingħata b'lingwa differenti minn dik tal-mistoqsija. Dan jiddependi mil-lingwa li jaħdem biha l-kumitat li jkun intalab jagħti tweġiba. Dawn il-mistoqsijiet u tweġibiet huma ppubblikati skont l-Artikoli 117 u 118 tar-Regoli tal-Proċedura tal-Parlament Ewropew. Il-mistoqsijiet u t-tweġibiet kollha jistgħu jinqraw fis-sit elettroniku tal-Parlament Ewropew (Europarl) taħt l-intestatura Mistoqsijiet Parlamentari: Grupp tal-Partit Popolari Ewropew (Demokristjani) Grupp tal-Alleanza Progressiva tas-Socjalisti u d-Demokratici fil-Parlament Ewropew Grupp tal-Alleanza tal-Liberali u d-Demokratiċi għall-Ewropa Grupp tal-Konservattivi u Riformisti Ewropej Grupp tal-Ħodor/Alleanza Ħielsa Ewropea Grupp Konfederali tax-Xellug Magħqud Ewropew - Xellug Aħdar Nordiku Grupp għall-Ewropa Ħielsa u Demokratika Il-Gvern Malti beħsiebu jistabbilixxi skwadra żgħira ta' pulizija għat-turisti magħmula minn bejn wieħed u ieħor 25 pulizija lebsin l-uniformi li se jkunu bbażati f'postijiet turistiċi. Il-Kummissjoni hija konxja minn xi sistema simili adottata minn xi Stat Membru ieħor? Il-Kummissjoni hija konxja li unitajiet speċjalizzati tal-pulizija li jassistu t-turisti jeżistu f'xi Stati Membri tal-UE, bħal pereżempju fil-Greċja u l-Portugall. Il-Kummissjoni esprimiet id-dispjaċir tagħha dwar ir-riżultat tar-referendum fl-Isvizzera dwar l-inizjattiva għall-introduzzjoni ta' limiti kwantitattivi għall-immigrazzjoni. Inizjattiva ta' dan it-tip tmur kontra l-libertà tal-moviment tal-persuni stabbilita bejn l-Unjoni Ewropea u l-Isvizzera. Il-Kummisjsoni kif biħsiebha tindirizza din is-sitwazzjoni? X'diffikultajiet huma mistennija f'dan ix-xenarju? Ir-riżultat tar-referendum kif se jolqot l-obbligi li jridu jitwettqu mill-Isvizzera fi ħdan is-suq intern Ewropew? Il-Gvern Malti riċentement ippubblika dokument ta' konsultazzjoni bħala parti minn pjan ta' riforma tal-att dwar l-edukazzjoni, li jistabbilixxi l-prinċipji sottostanti tas-sistemi u l-politika edukattivi ta' Malta. Ġie rappurtat li qed tiġi kkunsidrata l-possibilità li tiġi introdotta l-edukazzjoni mid-dar. Il-Kummissjoni għandha informazzjoni dwar sistemi eżistenti ta' edukazzjoni mid-dar fi Stati Membri oħra u l-benefiċċji u/jew tħassib li jirriżulta minnhom? L-Onorevoli Membru għandu jkun konxju li, f'konformità mal-Artikolu 165 tat-Trattat dwar il-Funzjonament tal-Unjoni Ewropea, ir-responsabbiltà tal-kontenut u l-organizzazzjoni tas-sistemi edukattivi u ta' taħriġ hija kompletament fil-kompetenza tal-Istati Membri. Il-Kummissjoni m'għandha ebda informazzjoni sistematika dwar il-kwistjoni ta' dispożizzjoniet dwar tagħlim mid-dar fl-Istati Membri. Il-Kummissjoni ħarġet komunikazzjoni li fiha numru ta' azzjonijiet konkreti għar-riforma tal-mod li bih l-Internet huwa ġestit u amministrat. Il-komunikazzjoni tappella għal governanza tal-Internet aktar trasparenti, responsabbli u inklużiva. Il-Kummissjoni stiednet lill-Kunsill, lill-Parlament, lill-Kumitat Ekonomiku u Soċjali, lill-Kumitat tar-Reġjuni u lill-Istati Membri jaqblu dwar viżjoni komuni, bħal dik enfasizzata fil-komunikazzjoni, u jiddefenduha konġuntament fid-dibattiti internazzjonali imminenti. Għal dan il-għan, il-Kummissjoni qiegħda tippjana li tiftaħ in-negozjati mal-pajjiżi mhux membri tal-UE dwar din il-kwistjoni sabiex ikollha pożizzjoni saħansitra aktar b'saħħitha matul id-dibattiti internazzjonali imminenti? Għal xi snin, il-Kummissjoni Ewropea impenjat ruħha ma' għadd ta' pajjiżi terzi u organizzazzjonijiet tal-partijiet interessati dwar kwistjonijiet relatati mal-governanza globali tal-Internet. Il-Komunikazzjoni li ġiet adottata dan l-aħħar dwar il-Politika u l-Governanza tal-Internet tikkonferma l-pożizzjoni li ttieħdet s'issa, inklużi l-pożizzjonijiet adottati mill-Parlament Ewropew, b'mod partikolari dwar dak li jikkonċerna l-ħtieġa li jiġi mħares u msaħħaħ il-mudell b'ħafna partijiet interessati u li jiġi żgurat li l-qafas ta' governanza u l-funzjonijiet ewlenin tal-Internet jiġu verament globalizzati. Għalissa, il-Kummissjoni Ewropea ma tipprevedix li tipproponi l-ftuħ ta' xi negozjati formali ma' pajjiżi terzi dwar dawn il-kwistjonijiet. Il-Komunikazzjoni dwar il-Politika u l-Governanza tal-Internet ma teħtieġx li kull strument legali internazzjonali ġdid jindirizza l-kwistjonijiet ta' governanza tal-Internet. Fl-10 ta' Frar 2014 it-tnedija taċ-Ċentru Ewropew taċ-Ċiberkriminalità (EC3) għalqet sena. Tista' l-Kummissjoni tagħti informazzjoni dwar jekk l-objettivi taċ-Ċentru nltaħqux f'dik li hija protezzjoni taċ-ċittadini u tan-negozji Ewropej minn theddid u sfidi online? Iċ-Ċentru Ewropew taċ-Ċiberkriminalità kif qed jikkoopera mal-Istati Membri biex jindirizza dawn l-isfidi u jissensibilizza lill-utenti tal-internet? F'dak li jirrigwarda l-istudenti li jbatu minn disleksja u minn diffikultajiet speċifiċi fil-qasam tat-tagħlim, il-Kummissjoni twettaq monitoraġġ tat-tranżizzjoni tagħhom mill-edukazzjoni għad-dinja tax-xogħol fl-Istati Membri differenti? U, jekk iva, kif tagħmel dan? L-Onorevoli Membru għandu jkun konxju li, f'konformità mal-Artikolu 165 tat-Trattat dwar il-Funzjonament tal-Unjoni Ewropea, l-Istati Membri huma kompletament responsabbli mill-kontenut u l-organizzazzjoni tas-sistemi edukattivi u ta' taħriġ, inkluż id-dispożizzjonijiet għall-edukazzjoni u t-taħriġ ta' persuni bi bżonnijiet speċjali u d-diffikultajiet speċifiċi ta' tagħlim kif ukoll dawk għat-tranżizzjonijiet tagħhom mill-edukazzjoni għax-xogħol. Liema sostenn qed jingħata lil studenti li jinsabu f'istituzzjonijiet ta' edukazzjoni għolja u li jbatu mid-diskleksja u minn diffikultajiet speċifiċi fil-qasam tat-tagħlim? L-appoġġ għall-istudenti huwa r-responsabbiltà tal-awtoritajiet nazzjonali u hemm varjetà ta' miżuri ta' appoġġ nazzjonali għall-istudenti dislessiċi, li jvarjaw minn appoġġ miżjud fl-IT, l-iskennjar tal-kotba edukattivi f'fajls awdjo, iktar ħin biex ilestu l-eżamijiet jew għotjiet miżjuda. L-Unjoni Ewropea, fir-rwol tagħha biex tappoġġa l-Istati Membri, hija attiva wkoll f'dan il-qasam. Il-Programm Lifelong Learning preċedenti appoġġa proġetti bħal EUPALT li żviluppa "Passaport Ewropew" biex jgħallem lit-terapisti/għalliema li jaħdmu flimkien ma' persuni dislessiċi sabiex jappoġġa r-rikonoxximent tal-kompetenzi u l-kwalifiki tal-persuni li jħarrġu, li tradizzjonalment ġejjin minn oqsma differenti inkluż it-tagħlim mhux formalizzat. Il-programm Erasmus+ jipprovdi wkoll appoġġ speċifiku għal studenti u persuni oħrajn li qed jitgħallmu, li għandhom bżonnijiet speċjali. Fl-istqarrija għall-istampa tagħha tal-10 ta' Frar 2014 bit-titolu "Iċ-Ċentru Ewropew taċ-Ċiberkriminalità — sena wara", il-Kummissjoni argumentat li l-governanza tal-internet għandu jkollha għeruq sodi fil-libertajiet fundamentali u d-drittijiet tal-bniedem. Il-Kummissjoni kif qed tqis li se tkun il-governanza tal-internet bħala parti mill-istandards Ewropej tad-drittijiet tal-bniedem u l-libertajiet fundamentali? Il-Kummissjoni tista' tipprovdi informazzjoni dwar jekk il-governanza tal-internet tistax twassal għal kunflitti ma' drittijiet tal-bniedem u libertajiet fundamentali stabbiliti oħrajn? Dawn il-komunikazzjonijiet huma xhieda tal-impenn tal-Kummissjoni li tiddefendi l-internet bħala spazju għall-eżerċizzju liberu tad-drittijiet fundamentali u li tħares id-drittijiet fundamentali. Liema passi beħsiebha tieħu l-Kummissjoni biex tivvaluta jekk it-taħriġ u s-sostenn li pprovdiet lill-għalliema u lil professjonisti oħrajn fis-settur tal-edukazzjoni bil-għan li tiżgura li l-istudenti li jbatu mid-disleksja jiġu identifikati aktar kmieni, u jirċievu aċċess aktar rapidu għas-sostenn li jeħtieġu, humiex qed jilħqu l-objettivi ddikjarati? Liema passi qed tieħu l-Kummissjoni biex tiżgura li l-għalliema jkollhom l-għarfien u l-ħiliet meħtieġa sabiex jidentifikaw lil dawk it-tfal li jinsabu f'riskju ta' diffikulatjiet speċifiċi fil-qasam tat-tagħlim bħad-disleksja? Il-Kummissjoni kif qed twettaq il-monitoraġġ tal-livell ta' sensibilizzazzjoni u ta' għarfien espert dwar id-disleksja u d-diffikultajiet speċifiċi fil-qasam tat-tagħlim fost il-membri tal-persunal fl-iskejjel fl-Istati Membri differenti? L-Istati Membri huma responsabbli għall-organizzazzjoni u l-kontenut tas-sistemi edukattivi tagħhom, inklużi t-taħriġ u l-appoġġ għall-għalliema. Il-Kummissjoni tappoġġa l-ħidma kollaborattiva, l-iskambju tal-aqwa prassi, u l-istudju bejn il-pari fost l-Istati Membri fit-tiftix ta' soluzzjonijiet għal sfidi komuni. Liema proporzjon ta' għalliema kkwalifikati fl-Istati Membri rċevew taħriġ ta' sensibilizzazzjoni dwar id-disleksja u d-diffikultajiet speċifiċi fil-qasam tat-tagħlim bħala parti mill-iżvilupp professjonali kontinwu tagħhom fl-aktar perjodu reċenti li għalih jeżistu ċifri disponibbli? Ma hemm l-ebda dejta disponibbli fil-livell tal-UE fir-rigward tal-proporzjon ta' għalliema kkwalifikati li rċevew taħriġ fid-dyslexia-SpLD. Ir-rapport Eurydice "Teaching reading in Europe", ippubblikat fl-2011, jiddeskrivi l-qagħda attwali tat-tagħlim tal-qari fl-Ewropa u jiġbor dejta dwar it-tagħlim tal-litteriżmu fl-Ewropa. Għalkemm din id-dejta ma tkoprix speċifikament l-iżvilupp professjonali kontinwu dwar id-Disleksja u SpLD, ir-rapport jenfasizza kif l-għalliema futuri qed jitħejjew sabiex jindirizzaw id-diffikultajiet fil-qari. Fl-2003, il-ministri tas-saħħa tal-UE adottaw unanimament rakkomandazzjoni tal-Kunsill dwar screening tal-kanser li tistabbilixxi prinċipji tal-aħjar prassi għal sejba bikrija tal-kanser u tistieden lill-Istati Membri kollha jimplimentaw programmi nazzjonali ta' skreening ibbażati fuq il-popolazzjoni għall-kanser tas-sider, ċervikali u kolorettali. Fost l-objettivi tagħha biex tittieħed azzjoni, il-komunikazzjoni tal-Kummissjoni tal-2009 dwar is-Sħubija Ewropea għall-Azzjoni Kontra l-Kanser tistabbilixxi l-mira li sal-2013 tinkiseb kopertura demografika ta' 100 % tal-iscreening għall-kanser tas-sider, ċervikali u kolorettali. Il-Kummissjoni għandha informazzjoni dwar jekk Malta laħqitx il-mira ta' kopertura demografika ta' 100 % tal-iscreening għall-kanser tas-sider, ċervikali u kolorettali? Fil-baġit 2014 ta' Malta tħabbru inċentivi li permezz tagħhom il-ħaddiema qiegħda li jkunu qed jirċievu benefiċċji tal-qgħad jew benefiċċji soċjali u li jsibu impjieg ikunu jistgħu jżommu 65 % ta' dawn il-benefiċċji soċjali fl-ewwel sena, 45 % fit-tieni sena u 25 % fit-tielet sena. Dawk li jħaddmuhom jirċievu perċentwal tal-benefiċċji soċjali mħallsa lill-ħaddiema għal tliet snin. Il-Kummissjoni hija konxja ta' benefiċċji soċjali simili fl-Istati Membri l-oħra? L-esklużjonijiet ta' introjtu jeżistu f'ħafna mill-Istati Membri, għalkemm ivarjaw fil-livell u d-durata. Skont studju dwar il-kwalità tal-arja mwettaq minn korp independenti, il-livelli ta' sustanzi niġġiesa minuskoli fl-arja rreġistrati qrib l-impjant taż-żejt tal-karburanti tqil f'Delimara jirrispettaw il-limiti stabbiliti mill-UE. Abbażi ta' din il-valutazzjoni, tista' l-Kummissjoni tagħti informazzjoni dwar jekk l-impjant tal-elettriku ta' Delimara huwiex konformi mal-leġiżlazzjoni tal-UE dwar il-kwalità tal-arja?. Il-Kummissjoni ma tiġborx dejta ta' monitoraġġ dwar l-emissjonijiet ta' impjanti tal-enerġija individwali jew installazzjonijiet industrijali oħra. Sta għall-awtoritajiet nazzjonali kompetenti jiżguraw li l-kondizzjonijiet tal-permess u l-valuri ta' limitu tal-emissjonijiet jiġu mħarsa. Każijiet reċenti ta' moħqrija tal-annimali f'Malta qajmu dibattitu dwar jekk għandhiex tiġi introdotta leġiżlazzjoni ġdida b'deterrenti aktar effikaċi sabiex tiġi miġġielda l-moħqrija tal-annimali. Il-Kummissjoni hija konxja mis-sistemi ta' infurzar adottati minn xi Stat Membru ieħor bħala deterrenti fil-ġlieda kontra l-moħqrija tal-annimali? Il-kompetenzi tal-UE relatati mat-trattament xieraq tal-annimali huma limitati għal kwistjonijiet li għandhom l-għan li jiksbu objettivi speċifiċi tal-UE limitati għal dawk imniżżla fl-Artikolu 13 tat-Trattat dwar il-Funzjonament tal-Unjoni Ewropea bħall-agrikoltura jew is-suq intern. Fl-2012 il-Kummissjoni adottat Strateġija għat-Trattament Xieraq tal-Annimali li stipulat għadd ta' azzjonijiet li hija kompetenti fihom u li diġà wettqet bħall-iżvilupp ta' għodda, inklużi fejn rilevanti, pjanijiet ta' implimentazzjoni biex tissaħħaħ il-konformità tal-Istati Membri; l-appoġġ għall-kooperazzjoni internazzjonali; l-għoti ta' informazzjoni xierqa lill-konsumaturi u lill-pubbliku; l-ottimizzazzjoni tal-effetti sinerġiċi mill-Politika Agrikola Komuni attwali u l-investigazzjoni dwar it-trattament xieraq tal-ħut imrobbi. Din stipulat ukoll għadd ta' azzjonijiet li proponiet biex jiġu kkunsidrati waqt il-perjodu kopert mill-istrateġija 2012-2015: bħall-użu tal-indikaturi tat-trattament xieraq tal-annimali bbażati fuq ix-xjenza bħala mezz possibbli għas-simplifikazzjoni tal-qafas legali u biex jippermettu li l-flessibbiltà ttejjeb il-kompetittività tal-produtturi tal-bhejjem, qafas ġdid tal-UE biex iżid it-trasparenza u l-adegwatezza tal-informazzjoni tal-konsumaturi dwar it-trattament xieraq tal-annimali għall-għażla tagħhom ta' xiri, it-twaqqif ta' netwerk Ewropew ta' ċentri ta' referenza u l-ħolqien ta' rekwiżiti komuni għall-kompetenza tal-persunal li jieħu ħsieb l-annimali. Madankollu, il-Kummissjoni ma titlobx informazzjoni dwar il-mezzi u l-metodi ta' infurzar tal-liġijiet li jipprojbixxu l-moħqrija tal-annimali inġenerali fl-Istati Membri billi dawn jibqgħu fil-kompetenza tal-istess Stati Membri. It-trattament xieraq tal-annimali għandu jkollu rwol integrali fl-iżvilupp tas-soċjetà tagħna. Kull soċjetà moderna għandu jkollha sistema adegwata fis-seħħ għat-trattament xieraq tal-annimali. Il-Kummissjoni qiegħda tipprevedi finanzjament dirett għall-programmi dwar it-trattament xieraq tal-annimali? Jekk dan mhuwiex il-każ, il-Kummissjoni tikkunsidra l-introduzzjoni ta' tali finanzjament? Madankollu, għandu jiġi mfakkar li t-trattament xieraq tal-annimali mhuwiex għan tat-Trattati tal-UE bħala tali u, għaldaqstant, ma jibbenefikax minn allokazzjoni speċifika tal-baġit li tippermetti finanzjament ta' programmi apposta. Is-sajf huwa normalment il-perjodu li fih l-għadd ta' persuni li jfittxu asil li jaqsmu l-Mediterran, jiżdied b'mod esponenzjali. Wara żviluppi riċenti bħall-istabbilment tat-Task Force għall-Mediterran u l-adozzjoni tal-pakkett Eurosur, il-Kummissjoni tħoss li l-Istati Membri huma ppreparati b'mod xieraq biex jilqgħu għall-influss mistenni? Il-Kummissjoni temmen li pajjiżi konfinali bħal Malta għandhom il-faċilitajiet meħtieġa biex jiffaċjaw dawn il-problemi u jiżguraw li traġedji bħal dik li seħħet f'Lampedusa ma jerġgħux jiġru? Is-sorveljanza tal-fruntieri hija waħda minn dawn l-oqsma ta' azzjoni. L-Eurosur tippermetti l-kooperazzjoni u l-iskambju tal-informazzjoni bejn l-Istati Membri u mal-Frontex. L-Istati Membri huma f'qagħda aħjar li jkunu konxji ta' dak li jkun qed jiġru fil-fruntieri esterni tagħhom u jistgħu jirreaġixxu aktar malajr għal xi inċidenti li jikkonċernaw il-migrazzjoni irregolari, il-kriminalità transfruntiera jew inċidenti marbuta ma' riskju għall-ħajja tal-migranti. Ir-rwol tal-Frontex fil-koordinazzjoni tal-kooperazzjoni operattiva bejn l-Istati Membri fil-Mediterran, inkluża Malta, hija element kruċjali għal garanzija ta' kontroll effettiv tal-fruntieri, u fl-istess ħin biex tingħata assistenza lill-persuni li jkunu f'diffikultajiet. Il-Frontex għandha l-kompitu li tassisti lill-Istati Membri f'ċirkostanzi li jirrekjedu assistenza teknika u operattiva ulterjuri fil-fruntieri esterni u ssostni lill-Istati Membri permezz ta' operazzjonijiet konġunti. Il-Parlament Ewropew u l-Kunsill sejrin dalwaqt jadottaw regoli ġodda għall-operazzjonijiet ta' sorveljanza tal-fruntieri fil-baħar, bil-koordinazzjoni tal-Frontex. F'dak li jolqot l-appoġġ finanzjarju addizzjonali fil-każ tal-influss fis-sajf f'Malta ta' dawk li jkunu qed ifittxu l-ażil, tingħata assistenza ta' emerġenza mill-Fond tal-Ażil, il-Migrazzjoni u l-Integrazzjoni. L-iffinanzjar ta' emerġenza għal kwistjonijiet relatati mal-fruntieri jista' wkoll jinġabar mill-Fondi għall-Fruntieri Esterni u mill-Fond għas-Sigurtà Interna l-ġdid. Il-Kummissjoni tmexxi 'l quddiem ir-rilokazzjoni minn Malta, u jeżistu l-fondi ukoll għal dan l-iskop. Waqt il-laqgħa tal-Kunsill Diċembru 2013, il-Kummissjoni ppreżentat is-sejbiet tat-Task Force Mediterran dwar il-fenomenu tal-immigrazzjoni illegali fil-Mediterran. Il-Kummissjoni tista' tispjega l-qagħda attwali rigward ir-rakkomandazzjonijiet magħmula? Ittieħdet xi deċiżjoni dwar il-kondiviżjoni obbligatorja tal-piżijiet? Rapporti reċenti mit-territorji Spanjoli ta' Ceuta u Melilla għal darb'oħra enfasizzaw id-diffikultajiet u l-pressjonijiet li jiffaċċjaw l-Istati Membri biex jikkontrollaw mewġiet kbar tal-migranti irregolari li jaqsmu l-fruntieri. Fid-dawl tal-impenji reċenti mill-Kunsill u l-Kummissjoni biex ifasslu pjan konkret għall-ġlieda kontra l-migrazzjoni irregolari, u t-twaqqif tat-Task Force tal-Mediterran fl-2013: liema żviluppi wieħed għandu jistenna minn din it-task force? x'segwitu se jingħata lir-rakkomandazzjonijiet tat-task force? Diversi passi diġà bdew jittieħdu fid-dimensjonijiet varji stipulati fil-komunikazzjoni, inkluż, b'mod partikolari, l-inizjattivi għall-kooperazzjoni mal-pajjiżi terzi, aċċess legali msaħħaħ għall-Unjoni Ewropea, il-ġlieda kontra l-kuntrabandu, sorveljanza msaħħa tal-fruntieri u assistenza u solidarjetà mal-Istati Membri fuq il-linja ta' quddiem. Il-qsim tar-responsabbiltà ma kienx parti mir-rakkomandazzjonijiet ħirġin mill-ħidma tat-Task Force tal-Mediterran. Kull inizjattiva f'dan il-qasam, b'mod partikolari r-rilokazzjoni tal-benefiċjarji tal-protezzjoni internazzjonali, tibqa' volontarja għall-Istati Membri. B'rikonoxximent tal-isfidi partikolari ffaċċjati minn Malta, il-Kummissjoni appoġġjat sforzi ta' rilokazzjoni permezz tal-proġett EUREMA, fil-qafas tal-Fond Ewropew għar-Refuġjati. Ir-rilokazzjoni se tkompli tiġi appoġġjata fil-qafas tal-Fond tal-Ażil, il-Migrazzjoni u l-Integrazzjoni (2014-2020). Nhar il-15 ta' Jannar 2014, il-Kummissarju Reding kienet ikkwotata li qalet li ċ-"ċittadinanza mogħtija f'pajjiż wieħed trid tkun rikonoxxuta fl-Istati Membri kollha; lil min jingħata ċ-ċittadinanza fi Stat Membru wieħed dan jagħtih jeddijiet fis-27 stat l-ieħor u mhux biss f'dak l-istat fejn tkun ingħatatlu". Fid-dawl ta' din id-dikjarazzjoni, tista' l-Kummissjoni tgħid meta qed tistenna li l-iskemi kurrenti u futuri taċ-ċittadinanza ta' pajjiżi oħrajn se jkunu ppreżentati lill-Parlament għall-iskrutinju, id-dibattitu u l-votazzjoni, kif sar fil-każ tal-iskema ta' Malta? F'dikjarazzjoni konġuntat maħruġa flimkien mal-Gvern Malti, il-Kummissjoni qalet li se twettaq eżami tal-iskemi kollha tal-UE dwar ċittadinanza li jixbhu lill-iskema Maltija. Liema qafas se tuża l-Kummissjoni? Il-Kummissjoni se tippubblikahom ir-rakkomandazzjonijiet finali tagħha? L-Italja bħalissa tinsab fil-proċess li tbiddel il-liġijiet elettorali tagħha, ftit xhur biss qabel l-elezzjonijiet tal-Parlament Ewropew. Il-Kummissjoni hija mħassba dwar il-mod kif tali bidla sejra tolqot il-perċentwal ta' persuni li joħorġu jivvotaw għall-elezzjonijiet tal-PE fl-Italja? Skont l-informazzjoni disponibbli lill-Kummissjoni, il-Parlament Taljan attwalment qiegħed jiddiskuti r-riforma tal-liġi elettorali għall-elezzjonijiet nazzjonali. L-abbozz ta' riforma ma jkoprix il-liġi elettorali għall-elezzjonijiet għall-Parlament Ewropew. Dan l-aħħar, l-UE ppubblikat l-ewwel rapport tagħha kontra l-korruzzjoni li jsostni li aktar minn 76 % taċ-ċittadini tal-UE jemmnu li l-korruzzjoni hija mifruxa sew. Il-Kummissjoni tinsab imħassba dwar dan? Liema miżuri tista' tipproponi l-Kummissjoni biex tiġġieled dawn il-perċezzjonijiet? Il-Kummissjoni hija mħassba daqs kemm hu l-Onorevoli Membru rigward il-korruzzjoni fl-Ewropa. Kull wieħed mis-suġġetti msemmija fil-kapitoli tal-Istati Membri ġew magħżula skont il-kuntest nazzjonali biex ikun żgurat li huma rilevanti u immirati lejn dawk l-oqsma fejn aktar sforzi jagħmlu tassew differenza fil-prattika fil-fehma tal-Kummissjoni. Il-Kummissjoni qed tippjana li tinvolvi lill-Istati Membri fi djalogu dwar il-passi futuri issuġġeriti fir-Rapport tal-UE Kontra l-Korruzzjoni. Il-Kummissjoni din is-sena se ddaħħal fis-seħħ ukoll programm ta' qsim ta' esperjenzi biex tgħin lill-Istati Membri, l-NGOs lokali u l-partijiet interessati oħra jaqsmu prattika tajba u jegħlbu nuqqasijiet fil-politika kontra l-korruzzjoni, jiffaċilitaw ix-xogħol ta' segwitu, iqajmu l-għarfien, u jipprovdu t-taħriġ. L-għadd ta' persuni mingħajr dar fl-Ewropa donnu qiegħed jiżdied. Il-Kummissjoni tiġbor statistika dwar l-għadd ta' persuni mingħajr dar fl-Ewropa? Il-Kummissjoni għandha strateġija biex tgħin lill-Istati Membri jindirizzaw il-problema tal-persuni mingħajr dar? Rapport reċenti dwar il-konsum tal-enerġija ppubblikat mill-Eurostat wera li Malta kellha dipendenza ta' 100.4 % fuq l-importazzjonijiet ta' enerġija. B'mod ġenerali, l-Unjoni Ewropea kollha kellha rata' ta' dipendenza medja ta' 53.3 %. Fid-dawl ta' dan, il-Kummissjoni se tagħti aktar importanza lill-ikkompletar tas-suq uniku tal-enerġija? Il-Kummissjoni għandha mira speċifika fir-rigward tad-dipendenza enerġetika? Hemm xi miżuri partikolari li jgħinu lill-pajjiżi li qed jaffaċċjaw livelli għoljin ħafna ta' dipendenza enerġetika? Il-Kummissjoni diġà tagħti prijorità għolja lit-tlestija tas-suq intern tal-enerġija (IEM), b'mod partikolari sabiex tnaqqas l-impatt tad-dipendenza fuq l-enerġija esterna billi tkattar il-fluss liberu tal-enerġija fi ħdan l-UE kollha. Fil-Komunikazzjoni tagħha dwar il-Qafas 2030 tat-22 ta' Jannar 2014, il-Kummissjoni tipproponi sett ta' indikaturi ewlenin biex tkejjel il-progress lejn sistema tal-enerġija aktar kompetittiva f'perspettiva għall-2030. Dawn l-indikaturi jinkludu d-diversifikazzjoni tal-importazzjonijiet tal-enerġija u s-sehem tas-sorsi tal-enerġija indiġeni użati fil-konsum tal-enerġija. Il-Kummissjoni qiegħda timplimenta r-Regolament TEN-E li jippromwovi "Proġetti ta' Interess Komuni" (PCIs — Projects of Common Interest). Waħda mill-miri strateġiċi tal-PCIs hija li ttemm l-iżolament enerġetiku ta' ċerti Stati Membri, billi tqarribhom lejn Stati Membri oħra u b'hekk tnaqqas id-dipendenza tagħhom fuq l-enerġija esterna. Fil-każ speċifiku ta' Malta, proġett li għandu l-għan li Jikkonnettja lil Malta man-Netwerk tal-Gass Ewropew (Pipeline tal-Gass ma' Gela fl-Italja u Unità li Żżomm f'Wiċċ l-Ilma għall-Ħażna u l-Gassifikazzjoni mill-ġdid tal-LNG (FSRU — Floating LNG Storage and Regasification Unit) jinsab fi stad bikri ta' żvilupp. Barra minn hekk, il-Kummissjoni Ewropea tat appoġġ finanzjarju lil Malta fil-qafas tal-Programm Ewropew tal-Enerġija għall-Irkupru (EEPR) għall-manifattura u l-provvista ta' kejbil sottomarin ta' vultaġġ għoli (interkonnettur) li għandu jitpoġġa bejn Malta u Sqallija. Dan l-interkonnettur tal-elettriku mal-Italja, li bħalissa qed jinbena u se jkun kummissjonat sa tmiem l-2014, se jkollu impatti pożittivi qawwija fuq is-sigurtà tal-provvista ta' Malta. B'mod parallel, il-Kummissjoni qed tħeġġeġ bis-sħiħ lil Malta biex tkompli tiżviluppa s-sorsi ta' enerġija rinnovabbli u biex tibbenefika mill-mekkaniżmi ta' kooperazzjoni fil-qafas tad-Direttiva 2009/28/KE. Skont pubblikazzjoni reċenti tal-Eurostat, l-inflazzjoni fiż-żona tal-euro naqset minn 2 % f'Jannar 2013 għal 0.7 % f'Jannar 2014. Il-Kummissjoni hija mħassba dwar din id-diżinflazzjoni? Il-Kummissjoni taħseb li ż-żona tal-euro se tidħol f'perjodu ta' diżinflazzjoni? L-inflazzjoni kumplessiva naqset ferm fl-aħħar żewġ kwarti minħabba fatturi esterni u interni, bħal tnaqqis fil-prezzijiet tal-enerġija u tal-prodotti bażiċi, domanda dgħajfa u l-impatt dejjem inqas ta' xi fatturi temporanji. Huwa naturali li l-inflazzjoni tkun baxxa fil-pajjiżi li qed jirriformaw biex ifittxu li jerġgħu jiksbu l-kompetittività tal-kost. Min-naħa waħda, inflazzjoni baxxa mistennija li ssostni l-konsum privat għax iżżid l-introjtu disponibbli reali. Min-naħa l-oħra, perjodu twil ta' inflazzjoni baxxa fiż-żona tal-Euro kollha jagħmilha iktar diffiċli għal pajjiżi vulnerabbli li jiksbu l-kompetittività tal-kost fil-preżenza tar-riġiditajiet nominali u jżid il-valur reali tad-dejn pubbliku u privat. Naturalment, livelli għolja ta' dejn fi kwalunkwe każ għandhom ikunu indirizzati permezz ta' politiki fiskali responsabbli u riformi strutturali li jsaħħu t-tkabbir. Il-Previżjoni tax-Xitwa tal-Kummissjoni tipprevedi perjodu mtawwal ta' inflazzjoni baxxa, li tilħaq medja ta' 1,0 % fl-2014 b'żieda gradwali ħafna fl-inflazzjoni matul l-2015, f'konformità mal-irkupru li għaddej bħalissa. Fid-dawl li l-irkupru qed jissaħħaħ, iż-żieda fil-kunfidenza u l-isforzi kontinwi biex titjieb is-saħħa tas-sistema bankarja, ir-riskju ta' deflazzjoni diretta fiż-żona tal-Euro, fis-sens ta' sistema ġeneralizzata u t-tnaqqis fil-prezzijiet awtoinfurzanti bejn il-pajjiżi fiż-żona u s-setturi tal-Euro, tista' tidher baxxa. Kif stabbilit fl-istħarriġ annwali dwar it-tkabbir tal-2014, il-Kummissjoni tikkunsidra li huwa kruċjali li jinżamm ir-ritmu tar-riforma biex tittejjeb il-kompetittività u jiġi żgurat irkupru dewwiemi. Studji reċenti li saru f'Malta wrew li Malta għandha riżerva tal-ilma li sservi għal jumejn biss. Dan huwa partikolarment inkwetanti f'kuntest fejn it-tisħin globali żdied. Il-Kummissjoni għandha xi rakkomandazzjonijiet dwar il-livell ta' riżervi tal-ilma li għandu jkollhom l-Istati Membri? Il-Kummissjoni x'azzjoni tissuġġerixxi biex dawn il-livelli jiżdiedu? Il-Kummissjoni ma għandhiex rakkomandazzjonijiet speċifiċi dwar il-livell meħtieġ ta' riżorsi tal-ilma, peress li din hija kwistjoni ta' kompetenza tal-Istati Membri soġġetta għal analiżi xierqa tar-riżorsi disponibbli tal-ilma u d-domanda tal-ilma. Iċ-ċittadini Ewropej li jaħdmu barra minn pajjiżhom, spiss jiffaċċjaw diffikultajiet meta jiġu biex jippreżentaw il-kondotta tagħhom mill-pajjiż tal-oriġini tagħhom. Dawn il-kondotti spiss mhumiex rikonoxxuti u dan joħloq diffikultajiet fil-ksib ta' impjieg. Il-Kummissjoni temmen li dan in-nuqqas ta' rikonoxximent ixekkel il-moviment ħieles tal-ħaddiema fl-UE b'mod reali? Sakemm dan japplika wkoll għall-ħaddiema nazzjonali, rekwiżit minn impjegatur għall-ħaddiema migranti tal-UE biex jippreżentaw il-kondotta tagħhom sabiex jiksbu aċċess għal impjieg ma jmurx kontra r-regoli tal-UE dwar il-moviment liberu tal-ħaddiema. Madankollu, rifjut li tiġi aċċettata kondotta mħejjija fi Stat Membru ieħor għall-finijiet ta' kisba ta' aċċess għal impjieg jista' jikkostitwixxi ksur tal-Artikolu 45 tat-TFUE, li japplika direttament. In-nefqa għar-riċerka u l-iżvilupp (R&Ż) fl-UE kienet inugwali ħafna, minn 0.5 % tal-PDG f'Ċipru għal 3.87 % tal-PDG fil-Finlandja. Barra minn hekk, ir-rata medja tan-nefqa tal-UE fuq ir-R&Ż (2 % tal-PDG) hija iktar baxxa minn dik ta' kompetituri bħall-Ġappun (3.45 %) u l-Istati Uniti tal-Amerika (2.79 %). L-UE attwalment għandha l-objettiv li tilħaq il-mira ta' 3 % tal-PDG għar-R&Ż sal-2020. Il-Kummissjoni temmen li tali mira hija realistika? Il-Kummissjoni kif biħsiebha tgħin lil dawk l-Istati Membri li qed isibuha diffiċli jilħqu din il-mira? Wara li baqgħet stabbli għal madwar 1.85% bejn is-sena 2000 u 2007, l-intensità kumplessiva tar-R&Ż tal-UE żdiedet għal 2.01% fl-2009 u wara żdiedet biss b'mod moderat, u laħqet il-livell ta' 2.06% fl-2012. Il-kontinwazzjoni ta' din ix-xejra mhux se tippermetti l-ilħuq tal-mira tal-intensità tar-R&Ż tal-Ewropa 2020 ta' 3% fl-2020. Jekk l-Istati Membri jilħqu l-miri nazzjonali tagħhom, l-intensità kumplessiva tar-R&Ż tal-UE tista' tilħaq 2.6% fl-2020. Barra minn hekk, il-progress fir-rigward tal-impenji tal-inizjattiva ewlenija "Unjoni tal-Innovazzjoni" irriżulta fi privattiva unitarja, f'iffissar iktar bikri tal-istandards, f'modernizzazzjoni tar-regoli tal-UE tal-akkwist u f'passaport Ewropew għal fondi tal-kapital ta' riskju, li lkoll jagħmlu l-ambjent kummerċjali fl-Ewropa iżjed faċli għall-innovazzjoni u b'hekk iktar attraenti għall-investiment privat fir-R&Ż. L-UE stabbiliet relazzjonijiet diplomatiċi mar-Repubblika Demokratika Popolari tal-Korea (RDPK) fl-2001. Dawn ir-relazzjonijiet huma bbażati fuq il-ħtieġa li jitħarsu l-paċi u l-istabbiltà reġjonali, in-nonproliferazzjoni u d-drittijiet tal-bniedem. Sa mill-2013, l-UE implimentat għadd ta' miżuri addizzjonali kontra l-Korea ta' Fuq. Fid-dawl tar-rapport riċenti maħruġ min-NU dwar il-ksur tad-drittijiet tal-bniedem u l-possibbiltà tal-prosekuzzjoni tal-kap tar-RDPK, Kim Jong Un, fil-Qorti Internazzjonali tal-Ġustizzja, l-UE qiegħda tikkunsidra li żżid il-miżuri restrittivi fis-seħħ kontra l-Korea ta' Fuq? L-UE koinizjat ir-riżoluzzjoni tal-Kunsill tad-Drittijiet tal-Bniedem tan-NU li f'Marzu 2013, stabbilixxiet il-Kummissjoni ta' Inkjesta tan-NU dwar id-Drittijiet tal-Bniedem fir-Repubblika Demokratika Popolari tal-Korea (RDPK), ir-rapport li għalih jirreferi l-Onorevoli Membru. L-UE ser taħdem mas-sħab kollha tagħha, u speċjalment man-NU, sabiex jiġi żgurat is-segwitu adatt għas-sejbiet u r-rakkomandazzjoni tal-Kummissjoni tal-Inkjesta. Ir-reġim tas-sanzjonijiet tal-UE kontra r-RDPK jimplimenta l-miżuri restrittivi adottati mill-Kunsill tas-Sigurtà tan-Nazzjonijiet Uniti b'reazzjoni għall-armi ta' qerda massiva tar-RDPK u l-programmi tal-missili ballistiċi u jinkludi miżuri awtonomi addizzjonali li jirrinfurzaw is-sanzjonijiet tan-NU. L-UE ser tkompli tissorvelja mill-qrib l-iżviluppi fin-NU u ser tikkonsulta mas-sħab ewlenin.